Id-Deċiżjoni tal-Kummissjoni
ta’ l-4 ta’ Mejju 2001
li tagħraf fil-prinċipju l-kompletezza ta’ l-inkartament sottomess għal eżaminazzjoni dettaljata għall-possibilità li tiġi inkluża l-RH 2485 (methoxyfenozide) f’Anness I għad-Direttiva tal-Kunsill 91/414/KEE dwar it-tqegħid fis-suq ta’ prodotti ta’ protezzjoni tal-pjanti
(notifikata taħt id-dokument numru Ċ(2001) 1179)
(Test b’relevanza għaż-ŻEE)
(2001/385/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid fis-suq ta’ prodotti ta’ protezzjoni tal-pjanti [1], kif l-aħħar emendata bid-Direttiva tal-Kummissjoni 2000/80/KE [2] u b’mod partikolari Artikolu 6(3) tagħha,
Billi:
(1) Id-Direttiva 91/414/KEE (minn issa ’il quddiem "id-Direttiva") tipprovdi għall-iżvilupp ta’ lista tal-Komunità ta’ sostanzi attivi awtorizzati sabiex jiġu inkorporati fi prodotti ta’ protezzjoni tal-pjanti.
(2) Ġie sottomess inkartament għas-sostanza attiva RH 2485 (methoxyfenozide) minn Rohm and Haas France SA lill-awtoritajiet tar-Renju Unit fil-21 ta’ Frar 2000 bil-għan li din tiġi inkluża f’Anness I għad-Direttiva.
(3) L-awtoritajiet tar-Renju Unit indikaw lill-Kummissjoni li, wara eżaminazzjoni preliminarja, l-inkartament jidher li jissodisfa l-ħtiġiet tad-data u ta’ l-informazzjoni t’Anness II għad-Direttiva. Barra minn hekk, huma jemmnu li l-inkartament għandu fih id-data u l-informazzjoni meħtieġa minn Anness III għad-Direttiva dwar prodott ta’ protezzjoni tal-pjanti li fih dik is-sostanza attiva. Sussegwentement, skond id-dispożizzjonijiet ta’ Artikolu 6(2), l-inkartament intbagħat mill-applikant lill-Kummissjoni u lill-Istati Membri.
(4) L-inkartament ġie riferut lill-Kumitat Permanenti dwar is-Saħħa tal-Pjanti nhar it-2 ta’ Frar 2001.
(5) Artikolu 6(3) tad-Direttiva jeħtieġ konferma formali fil-livell tal-Komunità li kull inkartament jiġi kunsidrat li jissodisfa l-ħtiġiet tad-data u ta’ l-informazzjoni li hemm provdut għalihom f’Anness II u, għallinqas għal prodott ta’ protezzjoni tal-pjanti wieħed li fih is-sostanza attiva kkonċernata, il-ħtiġiet t’Anness III għad-Direttiva.
(6) Konferma bħal din hija meħtieġa sabiex tippermetti l-eżaminazzjoni dettaljata ta’ l-inkartament kif ukoll biex tippermetti lill-Istati Membri jagħtu awtorizzazzjoni proviżjorja għal prodotti ta’ protezzjoni tal-pjanti li jkun fihom din is-sostanza attiva skond l-Artikolu 8(1) tad-Direttiva.
(7) Din id-Deċiżjoni ma tippreġudikax id-dritt tal-Kummissjoni li titlob lill-applikant jissottometti aktar data jew informazzjoni lill-Istat Membru Relatur sabiex jiċċara ċerti punti fl-inkartament. It-talba għas-sottomissjoni ta’ aktar data meħtieġa sabiex l-inkartament jiġi ċċarat ma għandhiex taffettwa l-limitu ta’ żmien għas-sottomissjoni tar-rapport imsemmi fil-parti 9 tad-dokument.
(8) L-Istati Membri u l-Kummissjoni jaqblu li ir-Renju Unit għandu jkompli bl-eżaminazzjoni dettaljata għall-inkartament għal RH 2485 (methoxyfenozide).
(9) Ir-Renju Unit għandu jirraporta l-konklużjonijiet ta’ l-eżaminazzjonijiet tagħhom akkompanjati bi kwalunkwe rakkomandazzjonijiet dwar l-inklużjoni jew nuqqas ta’ inklużjoni u bi kwalunkwe kondizzjonijiet li għandhom x’jaqsmu mal-Kummissjoni kemm jista’ malajr u mhux aktar tard minn perjodu ta’ sena mid-data tal-pubblikazzjoni ta’ din id-Deċiżjoni.
(10) Il-miżuri li għalihom hemm provdut f’din id-Deċiżjoni huma bi qbil ma’ l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
L-inkartament sottomess minn Rhom and Haas France SA lill-Kummissjoni u lill-Istati Membri bil-għan li l-RH 2485 (methoxyfenozide) tiġi nkluża bħala sostanza attiva fl-Anness I għad-Direttiva 91/414/KEE, li ġie riferut lill-Kumitat Permanenti dwar is-Saħħa tal-Pjanti nhar it-2 ta’ Frar 2001, jissodisfa fil-prinċipju l-ħtiġiet tad-data u l-informazzjoni li hemm provdut għalihom f’Anness II għad-Direttiva. L-inkartament jissodisfa l-ħtiġiet tad-data u l-informazzjoni stabbiliti f’Anness III għad-Direttiva dwar prodott ta’ protezzjoni tal-pjanti li fih l-RH 2485 (methoxyfenozide), waqt li jiġi kkunsidrat l-użu maħsub.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fl-4 ta’ Mejju 2001.